Rīgā, 01.10.2021. Nr. 1-2/122

**Par grozījumiem Vides aizsardzības un reģionālās attīstības ministrijas 2021. gada 3.augusta rīkojumā Nr. 1-2/101 “Par Pieminekļu, piemiņas zīmju un piemiņas vietu izveides konsultatīvās padomes nolikuma un atzinuma apstiprināšanu”**

Pamatojoties uz Ministru kabineta 2011. gada 29. marta noteikumu Nr. 233 “Vides aizsardzības un reģionālās attīstības ministrijas nolikums” 16. punktu, izdarīt Vides aizsardzības un reģionālās attīstības ministrijas 2021. gada 3. augusta rīkojumā Nr. 1-2/101 “Par Pieminekļu, piemiņas zīmju un piemiņas vietu izveides konsultatīvās padomes nolikuma un atzinuma apstiprināšanu” (turpmāk – rīkojums) šādus grozījumus:

1. Precizēt rīkojuma 1. pielikumā “Pieminekļu, piemiņas zīmju un piemiņas vietu izveides konsultatīvās padomes nolikums” (turpmāk – 1. pielikums) punktu numerāciju, sākot no 29. punkta, attiecīgi mainot turpmāko vienību numerāciju.
2. Izteikt rīkojuma 1.pielikuma 30., 31., 32., 33., 34., 35., 36. un 37. punktu šādā redakcijā:

“30. Padomes loceklis līdz šī nolikuma 11. punkta kārtībā noteiktajai sasauktajai padomes sēdes dienai, ņemot vērā šī nolikuma 29. punktā norādīto, sniedz viedokli:

30.1. atbalstīt ieceri;

30.2. neatbalstīt ieceri;

30.3. atlikt ieceres vērtēšanu konstatēto trūkumu dēļ, nosakot vēlamo termiņu to novēršanai;

30.4. ja padomes loceklis sniedz viedokli neatbalstīt ieceri vai atlikt ieceres vērtēšanas, viedoklī ir jāiekļauj argumentēts pamatojums.

30.5. neiebilst ieceres izskatīšanai padomes sēdē.

31. Padomes loceklis šī nolikuma 30. punktā minēto viedokli nosūta elektroniski no savas pārstāvētās institūcijas e-pasta adreses, vai oficiālās elektroniskās adreses vai tai pielīdzināmas adreses uz atbildīgā darbinieka e-pasta adresi un Vides aizsardzības un reģionālās attīstības ministrijas e-pasta adresi, ievērojot nolikumā noteikto termiņu.

32. Atbildīgais darbinieks apkopo padomes locekļu viedokļus un:

32.1. gadījumā, ja visi padomes locekļi, kas iesūtījuši viedokļus, atbalsta ieceri vai atbalsta ieceres virzību izskatīšanai padomes sēdē, un nav saņemti viedokļi, kas neatbalsta ieceri vai aicina atlikt ieceres vērtēšanu, atbildīgais darbinieks sagatavo padomes atzinuma projektu par attiecīgās ieceres atbalstīšanu (par katru iesniegto ieceri atsevišķi);

32.2. gadījumā, ja no padomes locekļiem ir saņemti viedokļi neatbalstīt ieceri, sagatavo padomes atzinuma projektu par attiecīgās ieceres neatbalstīšanu (par katru iesniegto ieceri atsevišķi). Padomes atzinuma projektā norāda iesniegtās ieceres neatbalstīšanas iemeslu;

32.3. gadījumā, ja no padomes locekļiem ir saņemti viedokļi atlikt ieceres vērtēšanu konstatēto trūkumu dēļ, sagatavo padomes atzinuma projektu par attiecīgās ieceres vērtēšanas atlikšanu konstatēto trūkumu dēļ (par katru iesniegto ieceri atsevišķi). Padomes atzinuma projektā norāda iesniegtās ieceres konstatētos trūkumus un padome nosaka termiņu to novēršanai;

32.4. Šī nolikuma 32.2. un 32.3. punktu kārtībā sagatavotie atzinumi par ieceres neatbalstīšanu vai ieceres vērtēšanas atlikšanu var tikt mainīti padomes sēdes laikā, padomei izdiskutējot iesniegtos padomes locekļu vērtējumus un to pamatojumu un balsojot vienojoties par ieceres atbalstīšanu.

33. Atbildīgais darbinieks šī nolikuma 32. punktā minēto padomes atzinuma projektu, ietverot tajā šī nolikuma 34. punktā minēto informāciju (ja tāda ir), padomes locekļu viedokļu apkopojumu un padomes sēdes darba kārtību, kas sagatavota ievērojot šī nolikuma 27. punktu, iesniedz padomes priekšsēdētājam un rosina padomes priekšsēdētājam sasaukt padomes sēdi.

34. Gadījumā, ja pēc šī nolikuma 30. punktā minētā padomes locekļa viedokļa saņemšanas, no pašvaldības ir saņemta precizējoša dokumentācija, atbildīgais darbinieks pārsūta to padomes locekļiem atkārtota viedokļa sniegšanai padomes priekšsēdētāja noteiktajā termiņā, kas nav garāks par divām darbdienām. Pēc atkārtotu padomes locekļu viedokļu saņemšanas, atbildīgais darbinieks, atbilstoši šī nolikuma 32. punktā minētajam, sagatavo kādu no padomes atzinuma projektiem un virza to izskatīšanai padomes sēdē, atbilstoši šī nolikuma 33. punktā noteiktajam.

35. Padomes priekšsēdētājs pēc šā nolikuma 33. punktā minētā ierosinājuma un dokumentu saņemšanas, uzdod atbildīgajam darbiniekam, sasaukt padomes sēdi. Atbildīgais darbinieks uzaicinājumā padomes locekļiem pievieno padomes sēdes darba kārtības projektu, padomes atzinuma projektu un padomes locekļu viedokļu apkopojumu, citu informāciju, ja tāda ir, un nosūta padomes locekļiem trīs darbdienas pirms padomes sēdes.

36. Gadījumā, ja tiek saņemti komentāri vai precizējoši jautājumi par padomes locekļiem nosūtīto padomes atzinuma projektu, vai padomes locekļu paustie viedokļi par ieceres atbalstīšanu vai neatbalstīšanu atšķiras, atbildīgais darbinieks sagatavo padomes locekļu viedokļu apkopojumu par padomes atzinuma projektu un virza to izskatīšanai padomes sēdē, iekļaujot to izskatīšanai padomes darba kārtībā, atbilstoši šī nolikuma 27. punktam, pie jautājumiem par kuriem ir nepieciešama diskusija padomes sēdē. Šādā gadījumā, atbildīgais darbinieks par šādu situāciju pēc iespējas ātrāk informē padomes priekšsēdētāju un rosina aktualizēt šī nolikuma 35. punktā nosūtīto informāciju, lemt par darba kārtības aktualizēšanu un tās izziņošanu padomes locekļiem.

37. Pēc padomes atzinuma projekta apstiprināšanas padomes sēdē atbildīgais darbinieks to virza parakstīšanai šī nolikuma 18. punktā minētajai personai.”.

Valsts sekretāra p. i.,

valsts sekretāra vietniece E. Turka

Drozde, 67026474

Izsūtīt: lietā, valsts sekretāram, valsts sekretāra vietniecei administratīvajos jautājumos, Koordinācijas departamentam, Juridiskajam departamentam, padomes locekļiem.

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO

PARAKSTU UN SATUR LAIKA ZĪMOGU